সাঈদী হুজুর আরো বলেন- তবে এ অবস্থা থেকে দেশ ও জাতিকে মুক্তি দিতে পারে একমাত্র আল্লাহপ্রেমিক যুবকরাই। তিনি রাসূল (সা)-এর একটি হাদিস উল্লেখ করে বলেন, রাসূল (সা) বলেছেন, যুবকরাই সমাজ পরিবর্তনের মূল হাতিয়ার। যুবকদেরকে নিয়েই তিনি ইসলাম প্রতিষ্ঠার লড়াই করেছেন। ইসলামের প্রাথমিক যুগে ত্যাগ-তিতিক্ষার যুগে যারা ইসলাম কবুল করেছিল তাদের অধিকাংশই ছিল যুবক, তাদের অনেকেরই বয়স ছিল ৪০-এর নিচে। আর যারা ইসলামের বিরোধিতা করেছিল তারা ছিল বৃদ্ধ, ৪০-এর ঊর্ধ্বে বয়স। সাঈদী হুজুর আশাবাদ ব্যক্ত করে বলেন, যুবকরা যদি যথাযথ ভূমিকা পালন করতে পারে তাহলে একদিন বাংলাদেশ হবে ইসলামের বাংলাদেশ। তিনি আরো বলেন, আমার দৃঢ়বিশ্বাস জেল জুলুম নির্যাতনের ফলে বাংলাদেশের ইসলামী আন্দোলন ৫০ বছর এগিয়ে গেছে। বাংলাদেশে ইসলামী আন্দোলনের ওপর দমন, নিপীড়ন, জুলুম নির্যাতন দেখে মনে হচ্ছে বাংলাদেশ এখন মক্কি যুগের শেষ অধ্যায়ে উপনীত হয়েছে। আমরা যদি ধৈর্য ধারণ করে ঈমানী শক্তিকে মজবুত করে এই অবস্থা কাটিয়ে উঠতে পারি, তাহলে আমাদের জন্য সুদিন অপেক্ষা করছে। তিনি তার লেখা ‘নন্দিত জাতি নিন্দিত গন্তব্যে’ বইটি আমাকে উপহার দেন। এরপর হুজুরের ইমামতিতে সালাতুল আসর আদায় করি। নামাজ শেষে হুজুর আমাকে বুকে জড়িয়ে ধরে কপালে চুমু খেয়ে দোয়া করেন। এরপর আমার কাঁধে ভর দিয়ে হেঁটে হেঁটে মেডিক্যাল এরিয়ার গেট পর্যন্ত এসে আমাকে বিদায় জানান আর বিদায় মুহূর্তে বলেন, ‘যাও, মুক্ত হয়ে দ্বীন প্রতিষ্ঠার আন্দোলনে ঝাঁপিয়ে পড়, আল্লাহ তোমাদের সহায় হবেন। ডায়াবেটিসে আক্রান্ত হুজুর সকাল-বিকাল দু-বেলা একজনের কাঁধে ভর দিয়ে হাঁটাহাঁটি করেন। তিনি নিয়মিত লেখালেখি করেন। বিছানায় বসে লিখতে লিখতে ওনার কোমর ও হাঁটুর ব্যথা বেড়ে গেছে। আমাদের পক্ষ থেকে একটি টেবিলের ব্যবস্থা করা হলেও কারা কর্তৃপক্ষ ৩ মাস গেটে রেখে পরে ওনাকে দেয়া সম্ভব না জানিয়ে ফেরত দেয় টেবিলটি। শেষ দিন সাক্ষাতে ওনাকে আমি নিজ হাতে টেনে বিছানা থেকে উঠতে সাহায্য করি। তখন হুজুর আক্ষেপ করে বলছিলেন, টেবিল না থাকায় ওনার কোমর ও হাঁটু ক্ষয় হয়ে যাচ্ছে।